SKRIFTLIG FORESPØRGSEL E-1388/02

af Hiltrud Breyer (Verts/ALE) til Kommissionen

(15. maj 2002)

Om: Schæchtning uden bedøvelse

Den østrigske forfatningsdomstol afsagde i 1999 en dom, i henhold til hvilken man ikke kan forbyde rituel schæchtning, når folks religion kræver denne form for slagtning, fordi det strider imod den grundlæggende ret til frit at kunne udøve sin religion.

Schæchtning uden bedøvelse strider imidlertid imod nationale lovbestemmelser, især de enkelte delstaters bestemmelser om dyrebeskyttelse, i henhold til hvilke et dyr kun må dræbes efter forudgående bedøvelse. Ved schæchtning overskæres dyrets hals uden forudgående bedøvelse, og det forbløder langsomt.

Med Kommissionens beslutning 2000/418/EF(1) blev det forbudt at bedøve ved rygmarvsstødning. Ved denne metode blev centralnervesystemet ødelagt og dyret dermed bedøvet, hvorefter det kunne dræbes uden smerter.

1. En ophævelse af forbuddet mod anvendelse af rygmarvsstødning ville i høj grad bidrage til, at dyr, der af bestemte trossamfund kun må slagtes ved schæchtning, kunne bedøves ved hjælp af stød, og smerter derved undgås. Overvejer Kommissionen muligheden af på ny at indføre eller tillade anvendelse af rygmarvsstødning, når BSE-krisen er slut?

2. Deler Kommissionen den opfattelse, at det på grund af de meget forskellige lovbestemmelser om schæchtning i EU-landene er påtrængende nødvendigt at gribe ind og harmonisere disse bestemmelser og også bringe dem i overensstemmelse med nationale normer? Vil der i dyrenes interesse blive gennemført en sådan harmonisering og i givet fald hvornår?

(1) EFT L 158 af 30.6.2000, s. 76.

Svar afgivet på Kommissionens vegne af David Byrne

(28. juni 2002)

1. Kommissionen vil gerne over for det ærede medlem understrege, at rygmarvsstødning ikke er en metode til bedøvelse, men blev brugt til at standse konvulsioner efter bedøvelse, inden dyret blev opkædet. Så vidt Kommissionen er orienteret, blev rygmarvsstødning desuden ikke brugt ved rituelle slagtninger, idet en forudgående perforering af dyrets kranium er nødvendig for at indføre rygmarvssonden i kraniehulen. Denne perforering skete normalt ved hjælp af en boltpistol, hvis anvendelse er forbudt ved slagtning efter visse religiøse ritualer.

Forbuddet mod anvendelse af rygmarvsstødning ved slagtning er baseret på udtalelser fra Den Videnskabelige Styringskomité. Disse udtalelser fremhæver, at visse slagtemetoder, herunder rygmarvsstødning, medfører spredning af hjernevæv, der kan indeholde højere infektivitetstitere af overførbar spongiform encephalopati, i blodstrømmen. Kommissionen agter derfor ikke på ny at tillade anvendelsen af rygmarvsstødning.

2. Religionsfrihed er tillagt stor betydning i fællesskabsretten og er også underlagt Den Europæiske Unions charter om grundlæggende rettigheder, som giver enhver ret til at udøve sin religion eller tro gennem gudstjeneste, undervisning, andagt og overholdelse af religiøse skikke.

I betragtning 6 af Rådets direktiv 93/119/EF af 22. december 1993 om beskyttelse af dyr på slagte- eller aflivningstidspunktet(1) understreges nødvendigheden af at tage hensyn til særlige behov i forbindelse med visse religiøse ritualer. I overensstemmelse hermed fastsætter direktivets artikel 5, stk. 2, at medlemsstaternes forpligtelse til at sikre bedøvelse inden slagtning ikke finder anvendelse på dyr, der slagtes efter særlige metoder, der kræves i forbindelse med visse religiøse ritualer.

Under henvisning til medlemsstaternes kompetence i kulturspørgsmål og nærhedsprincippet er hver enkelt medlemsstat ansvarlig for at beslutte, ikke om, men under hvilke betingelser rituel slagtning uden bedøvelse må udføres i den pågældende medlemsstat. Kommissionen agter derfor ikke at foreslå yderligere harmonisering af dette forhold.

(1) EFT L 340 af 31.12.1993.